Der er gang i hjulene i det nordjyske erhvervsliv. Det kan ses på flere måder. Én af dem er at antallet af tomme erhvervslokaler i det nordjyske styrtdykker. Landsdelen har faktisk landets største fremgang, når det handler om at få fyldt tomme lagerhaller og butikker. - Nordjylland har oplevet et dyk i tomme lokaler, så kun godt seks procent står ledige - det er under landsgennemsnittet og samtidig et af de største fald i landet. Inden for lager og produktion står under to procent af lokalerne tomme - det laveste i hele landet og et niveau, der har været konstant gennem adskillige kvartaler. Butikkerne har fortsat fremgangen fra sidste år, selv om der stadig er lidt flere ledige forretningslokaler end i det øvrige Danmark, siger Simon Birch Skou, der er administrerende direktør for Ejendomstorvet.dk, der aktuelt rummer 931 nordjyske lejemål og erhvervsejendomme. Der er dog store geografiske udsving i tallene. Det er i særdeleshed Aalborg, der trækker læsset for den positive udvikling. - Særligt Aalborg midtby klarer sig fint. Her kommer mange ekstra studerende gennem en årrække, og det har skabt grobund for et miljø med mange cafeer og take-away-butikker. Tendensen bliver forstærket af byens stigende indbyggertal. Hjørring klarer sig også godt med et stort opland, mens Frederikshavn er udfordret af faldende indbyggertal, men vi håber, at havneudvidelse og projekter med byudviklingen kan vende udviklingen også for detailhandlen. Landsdelen mærker urbaniseringen, så nogle butikker i enderne af strøgene i de mindre byer bliver nedlagt. Nogle bliver omdannet til klinikker eller andre funktioner, andre til boliger, siger Kim Jacobsen fra Nybolig Erhverv i Aalborg. Undersøgelsen er lavet af ejendomstorvet.dk, der er ejet af danske erhvervsmæglere, og de er dermed "søstre" til boligsiden.dk

Referat:
Det går så godt for de nordjyske virksomheder, at tomme erhvervslokaler efterhånden er en sjældenhed.